KIRJALLINEN KYSYMYS E-2565/01

esittäjä(t): Rodi Kratsa-Tsagaropoulou (PPE-DE) komissiolle

(21. syyskuuta 2001)

Aihe: Euroopan unionin huumepolitiikka, Kreikan tapaus

Euroopan huumausaineiden ja niiden väärinkäytön seurantakeskuksen julkistamien huumeilmiön leviämistä koskevien viimeisimpien tietojen mukaan tilanne on erittäin huolestuttava sekä jäsenvaltioissa kokonaisuudessaan että ennen kaikkea Kreikassa. Tarkemmin sanottuna uusimpien julkaistujen tilastojen ja tutkimusten mukaan Kreikassa todettiin kuudenneksi eniten huumeiden käytöstä aiheutuneita kuolemia (tapausten määrä on 25-kertaistunut 15 vuodessa), eniten huumeisiin liittyviä äkillisiä kuolemia (määrä on yhdeksänkertaistunut 15 vuodessa), toiseksi eniten huumeisiin liittyviä pidätyksiä (määrä on kolme ja puoli -kertaistunut 10 vuodessa), ja Kreikassa riippuvuushoito-ohjelmiin ohjattujen määrä on kaksinkertaistunut viimeisen tarkastelujakson aikana.

Kun otetaan huomioon edellä mainitut tiedot, katsooko komissio, että se on tehnyt riittävästi aloitteita tuloksekasta yhteisön politiikkaa varten tämän vitsauksen ehkäisemiseksi ja hillitsemiseksi?

Aikooko komissio tehdä uusia ehdotuksia ja laatia uusia aloitteita ongelman käsittelemiseksi entistä tehokkaammin vuosien 20002004 huumeidentorjunnan toimintaohjelman ja Amsterdamin sopimuksen tarjoamien uusien mahdollisuuksien perusteella (erityisesti huumeiden valvonnan, oikeudellisen ja poliisiyhteistyön sekä Euroopan huumausaineiden ja niiden väärinkäytön seurantakeskuksen toiminnan alalla)?

Onko komissiolla käytettävissään tyydyttävä selonteko Kreikassa sovellettujen toimintalinjojen arvioinnista, ja mikä on sen näkemys tilanteen pahenemisesta?

António Vitorinon komission puolesta antama vastaus

(24. lokakuuta 2001)

Euroopan huumausaineiden ja niiden väärinkäytön seurantakeskuksen (EMCDDA) vuosiraportin mukaan huumekuolemien määrä Kreikassa on selvästi kasvussa. Vertailussa muihin jäsenvaltioihin on kuitenkin otettava huomioon, että eräiden jäsenvaltioiden tiedot puuttuvat ja että lukuja ei voi suoraan verrata toisiinsa. Osa Kreikan huumekuolemien kasvusta voidaan selittää opiaattien, varsinkin heroiinin saatavuuden parantumisella ja käytön lisääntymisellä. Osa saattaa johtua raportointikäytännön parantumisesta.

On syytä huomata, että huumekuolemien määrä niin Kreikassa kuin koko unionissa on vakiintunut vuosina 19961998, eikä se näytä kasvaneen paljoakaan vuonna 1999. Huumeisiin liittyvien pidätysten ja hoitoon ohjattujen henkilöiden määrä on niinikään kasvanut. Johtopäätöksien

tekemisessä on kuitenkin syytä olla varovainen, koska luvut saattavat kuvastaa myös asianomaisten viranomaisten toiminnan tehostumista. Luotettavia arvioita huumeiden käytön laajuudesta Kreikassa ei valitettavasti vielä ole.

Huumepolitiikan toteutus unionissa kuuluu lähinnä jäsenvaltioiden toimivaltaan. Huumausaineiden väärinkäytön ehkäisemistä koskevasta yhteisön toimintaohjelmasta on annettu rahoitusta useille ammattilaisten, kaupunkien ja kansalaisjärjestöjen verkostoille, joiden tavoitteena on kehittää parhaita käytänteitä huumeiden vastaiseen toimintaan ja levittää tietoa niistä. Tutkimuksen ja teknologisen kehittämisen puiteohjelmasta on myönnetty rahoitusta lääkehoidon tehokkuutta koskevaan tutkimukseen. Myös useista muista ohjelmista, jotka eivät suoraan liity huumeisiin, on myönnetty rahoitusta huumeisiin liittyvään toimintaan, esim. URBAN-ohjelmasta kuntoutuskeskuksen perustamiseen Kreikkaan.

Huumausaineiden torjuntaa koskevassa Euroopan unionin toimintasuunnitelmassa (20002004)(1) luetellaan yli sata konkreettista toimenpidettä, joilla voidaan torjua huumeongelmaa. Komissio on laatinut Europolin ja EMCDDA:n kanssa seurantaa varten taulukon, jossa luetellaan toimintasuunnitelman tavoitteet, toiminnan aikataulu ja toteutuksesta vastaava taho. Parhaillaan keskustellaan, olisiko syytä laatia vastaava taulukko myös jäsenvaltioille. Taulukosta voisi olla hyötyä myös EU:n jäsenyyteen valmistautuville ehdokasmaille. Komission ja jäsenvaltioiden tavoitteet, erityisesti lainvalvontayhteistyön alalla, on lueteltu asiakirjassa Tulostaulu vapauteen, turvallisuuteen ja oikeuteen perustuvan alueen toteutumisen seuraamiseksi Euroopan unionissa(2). Tulostaulu perustuu Eurooppa-neuvoston Tampereella 15. ja 16. lokakuuta 1999 pitämän kokouksen päätelmiin.

Komissio aikoo organisoida unionin toimintaohjelman väliarvioinnin vuonna 2002 ja loppuarvioinnin vuonna 2004. Samalla arvioidaan myös unionin huumausainestrategiat ja -politiikka. Komissio tekee tiivistä yhteistyötä EMCDDA:n ja Europolin kanssa asianmukaisten arviointivälineiden kehittämiseksi. Huumausaineiden torjuntaa koskevan toimintasuunnitelman mukaan kaikki huumeidentorjuntaan liittyvä toiminta on arvioitava. Arvioinnin avulla saadaan selville parhaat käytänteet, esikuva-analyysin (benchmarking) saavutukset ja hyödylliset kokemukset, joita voidaan levittää kaikille huumeidentorjuntaan osallistuville tahoille niin unionissa kuin ehdokasmaissakin.

(1) KOM(1999) 239 lopullinen.

(2) KOM(2000) 782 lopullinen.